གཞུང་བརྒྱའི་མིང་མཛོད་ལ་རྒྱས་མ་དང་བསྡུས་མ་ལྟ་བུ་ཡོད་ལ།དཔེར་ན་དབྱིན་ཇི་དང་རྒྱ་ཡིག་སོགས་ཀྱིས་བསྒྲིགས་པའི་གཞུང་བརྒྱའི་མིང་མཛོད་གླེགས་བམ་མང་པོ་ཅན་ལྟ་བུ་ནི་གཞུང་བརྒྱའི་མིང་མཛོད་རྒྱས་མ་དང་།བོད་ཀྱི་སྲོལ་རྒྱུན་རིག་གནས་དག་དེང་སང་བོད་རིག་པ་ཞེས་པའི་ངོས་རིམ་དུ་བཞག་ན་དུང་དཀར་ཚིག་མཛོད་ལྟ་བུ་ནི་གཞུང་བརྒྱའི་མིང་མཛོད་ཧ་ཅང་བསྡུས་མའི་ཕྱོགས་གཏོགས་ཙམ་ཡིན།དེ་ཡང་དུང་དཀར་ཚིག་མཛོད་ཆེན་མོ་སོགས་སུ་གནའ་དེང་གི་རིག་ཚན་སྣ་ཚོགས་ཀྱི་བརྡ་ཆད་ལ་རིག་ཚན་སོ་སོའི་ཆེད་གཉེར་གྱི་གོ་དོན་འགྲེེལ་བ་ཐེབས་པ་ལྟ་བུ་མིན་ཡང་།བོད་ཀྱི་སྲོལ་རྒྱུན་རིག་གནས་བཅུ་དང་།ལོ་རྒྱུས།དམངས་སྲོལ།སྤྱི་ཚོགས་འཚོ་བ་སོགས་པའི་རིག་ཚན་དུ་མ་ལ་གཏོགས་པའི་བརྡ་ཆད་གང་མང་ཞིག་བསྡུས་པ་ལ་བསྡུ་བྱའི་དོན་གྱི་ཕྱོགས་ནས་གཞུང་བརྒྱའི་ཕྱོགས་འགྲོ་ཙམ་ཡིན་ཡང་།འགྲེལ་ཚུལ་དང་རིག་ཚན་འཇོག་སྟངས་གཞན་གྱི་ལུགས་སུ་བྱས་ན་མིང་མཛོད་དེ་དག་གཞུང་བརྒྱའི་མིང་མཛོད་ཀྱི་མཚན་གཞི་འཐད་ལྡན་མིན་ལ།ཆེད་ཚན་མིང་མོད་རྣལ་མ་ཡང་མིན་ནོ།།ཆེད་ཚན་མིང་མཛོད་ལ་དཔེར་ན་གསོ་རིག་མིང་མཛོད།སྐར་རྩིས་མིང་མཛོད།རྩིས་རིག་མིང་མཛོད།རྫས་འགྱུར་མིང་མཛོད།བཟོ་རིག་མིང་མཛོད་ལྟ་བུ་རང་བྱུང་ཚན་རིག་ཕྱོགས་ཀྱི་མིང་མཛོད།མཚན་ཉིད་རིག་པའི་མིང་མཛོད།བཅའ་ཁྲིམས་རིག་པའི་མིང་མཛོད།སངས་རྒྱས་ཆོས་ལུགས་ཀྱི་མིང་མཛོད།དཔལ་འབྱོར་རིག་པའི་མིང་མཛོད།སྐད་བརྡ་རིག་པའི་མིང་མཛོད་སོགས་སྤྱི་ཚོགས་ཚན་རིག་ཕྱོགས་ཀྱི་མིང་མཛོད་ཀྱི་བྱེ་བྲག་ཤིན་ཏུ་མང་བ་ཡོད་དོ།།རིག་གནས་མིང་མཛོད་ལ་ད་དུང་བརྩམས་ཆོས་མིང་མཛོད།ས་མིང་མིང་མཛོད།མིའི་མིང་གི་མིང་མཛོད་སོགས་ཀྱང་ཡོད་དེ།བརྩམས་ཆོས་མིང་མཛོད་ནི་རྩོམ་རིག་བརྩམས་ཆོས་ཀྱི་ཁ་བྱང་ཕྱོགས་བསྡུས་བྱས་ཏེ།ཁ་བྱང་རེ་རེའི་འབྲེལ་ཡོད་ཤེས་བྱ་ངོ་སྤྲོད་བྱས་ཡོད།དཔེར་ན་བརྩམས་ཆོས་དེའི་རྩོམ་པ་པོའི་སྐོར་དང་།བརྩམས་ཆོས་དེ་བརྩམས་པའི་དུས་དང་རྒྱབ་ལྗོངས།རྩོམ་དེའི་རྩོམ་ལུས།སྙིང་དོན།ནང་དོན་གནད་བསྡུས་སོགས་ངོ་སྤྲོད་བྱེད་པ་ཡིན་ནོ།།